text: Natlig redningsaktion ved Barsø
  30 juni 2014 kl. 04.34
  En redningshelikopter og flere politipatruljer var indsat, da beboere mente at have observeret et nødblus ved Barsø nordøst for Aabenraa. Alarmen kunne dog afblæses, da der ikke blev fundet nødstedte.
  - Der passerede et stort fragtskib, hvor dækslyset var tændt, og det har måske kunne forveksles med et nødblus, siger vagtchef Ivan Gore Jensen til TV SYD.
  Der er også et par fyrtårne i området.
  Der blev tilkaldt en redningshelikopter, som gennemsøgte farvandet ud for Genner Bugt, men der blev ikke fundet noget. Heller ikke fra landjorden kunne politipatruljerne se nødstedte.
  - Men hellere en gang for meget ? end en gang for lidt, siger vagtchefen.
  